Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, ολοκληρώθηκε η ανάγνωση των αναφορών. Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 5 Μαΐου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 813/21-4-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, σχετικά με τη «διαφαινόμενη παρέμβαση του Υπουργείου στους διαγωνισμούς επιλογής εκατό ιατρών και τετρακοσίων νοσηλευτών». 2. Η με αριθμό 817/25-4-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη δημιουργία κέντρων κοινότητας σε όλους τους δήμους της χώρας. 3. Η με αριθμό 818/25-4-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Αγροτικής Ανάπτυξης και Τροφίμων και Περιβάλλοντος και Ενέργειας, σχετικά με την αντιμετώπιση του προβλήματος της λειψυδρίας στο Νομό Χανίων. 4. Η με αριθμό 816/25-4-2016 επίκαιρη ερώτηση του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομικών, σχετικά με την «απώλεια της ρύθμισης των εκατό δόσεων που οφείλεται στην παράλειψη ενημέρωσης των οφειλετών για το νέο ύψος της δόσης μετά την αύξηση του επιτοκίου καθώς και στη μονομερή από τις τράπεζες μείωση του ποσού της δόσης που καταβάλλουν εμπρόθεσμα οι οφειλέτες στον τραπεζικό λογαριασμό της ρύθμισης». 5. Η με αριθμό 812/19-4-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, σχετικά με τον κίνδυνο για αδυναμία επιβίωσης του μη κερδοσκοπικού οργανισμού «Το Χαμόγελο του Παιδιού». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 814/21-4-2016 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Ναυτιλίας και Νησιωτικής Πολιτικής, σχετικά με τον σχεδιασμό του Υπουργείου για τη διαχείριση και την επάρκεια των υδατικών πόρων στα άνυδρα νησιά του Αιγαίου και των Κυκλάδων. 2. Η με αριθμό 815/22-4-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής (Εύης) Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις στα Ελληνικά Αμυντικά Συστήματα (ΕΑΣ). 3. Η με αριθμό 792/18-4-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εσωτερικών και Διοικητικής Ανασυγκρότησης, σχετικά με την «υπονόμευση και τις προβοκάτσιες σε ειρηνικές πολιτικές εκδηλώσεις και σε συγκεντρώσεις διαμαρτυρίας Ελλήνων πολιτών». 4. Η με αριθμό 793/19-4-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διασφάλιση όλων των εργασιακών και ασφαλιστικών δικαιωμάτων των εργαζομένων στην «ΗΛΕΚΤΡΟΝΙΚΗ ΑΘΗΝΩΝ». 5. Η με αριθμό 789/18-4-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Ναυτιλίας και Νησιωτικής Πολιτικής, σχετικά με τις παράνομες ναυλώσεις σκαφών. 6. Η με αριθμό 795/18-4-2016 επίκαιρη ερώτηση του Βουλευτή Εύβοιας της Νέας Δημοκρατίας κ. Σίμου Κεδίκογλου προς τον Υπουργό Ναυτιλίας και Νησιωτικής Πολιτικής, σχετικά με το σχέδιο νόμου που προωθεί το Υπουργείο για την ίδρυση Δημόσιας Αρχής Λιμένα Πειραιά (ΔΑΛΠ). 7. Η με αριθμό 787/14-4-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεοδώρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με τις αρρυθμίες στη λειτουργία της ΕΥΠ και την επιδείνωση των εργασιακών συνθηκών των υπαλλήλων της. 8. Η με αριθμό 794/18-4-2016 επίκαιρη ερώτηση του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Υγείας, σχετικά με την ανάγκη πρόληψης, θεραπείας και στήριξης των καρκινοπαθών Βόλου. 9. Η με αριθμό 766/11-4-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την «ανεξέλεγκτη δράση των αλληλέγγυων». 10. Η με αριθμό 729/1-4-2016 επίκαιρη ερώτηση του Βουλευτή Καρδίτσας της Νέας Δημοκρατίας κ. Κωνσταντίνου Τσιάρα προς τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία κέντρου φιλοξενίας μεταναστών στη Σχολή Αστυνομίας Καρδίτσας. 11. Η με αριθμό 54/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ. 12. Η με αριθμό 774/11-4-2016 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς τον Υπουργό Ναυτιλίας και Νησιωτικής Πολιτικής, σχετικά με τον Οργανισμό Λιμένος Θεσσαλονίκης (ΟΛΘ). ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου. Επίσης, θα ήθελα να σας ενημερώσω ότι από το σημερινό δελτίο καμμία από τις επίκαιρες ερωτήσεις δεν συζητείται. Πιο συγκεκριμένα: Η πέμπτη με αριθμό 803/19-4-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την κατάθεση νομοσχεδίων και τις εισπράξεις από τη λίστα Λαγκάρντ και Εθνικό Συμβούλιο Ραδιοτηλεόρασης (ΕΣΡ), δεν συζητείται κατόπιν συνεννόησης του αρμοδίου Υπουργού με τον κύριο Βουλευτή. Επίσης, θα σας αναγνώσω τις επίκαιρες ερωτήσεις που δεν συζητούνται, λόγω κωλύματος των αρμοδίων Υπουργών και θα επαναπροσδιορισθούν για συζήτηση. Η πρώτη με αριθμό 800/19-4-2016 επίκαιρη ερώτηση πρώτου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Εσωτερικών και Διοικητικής Ανασυγκρότησης, σχετικά με τις καταγγελίες για χρήση των υπηρεσιών του Δήμου Σαρωνικού, για τις προεκλογικές ανάγκες υποψηφίου προέδρου της τοπικής οργάνωσης της Νέας Δημοκρατίας, δεν συζητείται λόγω κωλύματος και εξαιτίας ανειλημμένων υποχρεώσεων του κυρίου Υπουργού. Η δεύτερη με αριθμό 810/19-4-2016 επίκαιρη ερώτηση πρώτου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, σχετικά με τις διατάξεις του σχεδίου νόμου για την πρόσληψη αναπληρωτών εκπαιδευτικών, δεν συζητείται λόγω κωλύματος και εξαιτίας ανειλημμένων υποχρεώσεων του κυρίου Υπουργού. Η τρίτη με αριθμό 791/18-4-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τις υπερβολικές χρεώσεις των τραπεζών, τις οποίες «ανέχεται» το Υπουργείο Οικονομικών, δεν συζητείται λόγω κωλύματος και εξαιτίας φόρτου εργασίας του κυρίου Υπουργού. Η τέταρτη με αριθμό 806/19-4-2016 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων («ΕΛΒΟ ΑΒΕ»), δεν συζητείται λόγω κωλύματος του κυρίου Υπουργού. Η πρώτη με αριθμό 811/19-4-2016 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Οικονομίας, Ανάπτυξης και Τουρισμού, σχετικά με τη χρηματοδότηση των έργων ΕΣΠΑ 2007-2013 που βρίσκονται «σε κίνδυνο», δεν συζητείται λόγω κωλύματος και εξαιτίας συμμετοχής του στο Κυβερνητικό Συμβούλιο Οικονομικής Πολιτικής (ΚΥΣΥΚ) του κυρίου Υπουργού. Επίσης, η δεύτερη με αριθμό 798/18-4-2016 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομίας, Ανάπτυξης και Τουρισμού, σχετικά με τα μη εξυπηρετούμενα δάνεια, δεν συζητείται λόγω κωλύματος του κυρίου Υπουργού.
Κυρία Πρόεδρε, τον λόγο παρακαλώ.
Να ολοκληρώσω. Η πρώτη με αριθμό 2380/15-1-2016 ερώτηση των αναφορών - ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με την «αποκατάσταση της αδικίας του τελευταίου νόμου για το ενιαίο μισθολόγιο που αφορά τους υπαλλήλους των περιφερειών», δεν συζητείται λόγω κωλύματος του κυρίου Βουλευτή. Ορίστε, κύριε Λοβέρδο, έχετε τον λόγο.
Εντάξει, δεν πρόκειται να αισθανθούμε ως περιττή την παρουσία μας εδώ επί των αναβολών, αλλά είναι θέαμα Βουλής στον κοινοβουλευτικό έλεγχο να μην απαντάται καμμία επίκαιρη ερώτηση; Τι λέει δηλαδή το πρόγραμμα του κοινοβουλευτικού ελέγχου για σήμερα; Μηδέν. Απευθυνόμαστε σε άδειες καρέκλες; Αυτοί είναι οι Υπουργοί; Οι άδειες καρέκλες; Ο δε Υπουργός στον οποίον απευθύνομαι για τέταρτη φορά είναι πολιτικώς αναίσθητος. Δεν ενημερώνει, δεν κάνει, δεν ράνει και έχω απευθυνθεί στο Προεδρείο - πέραν των όσων έχετε κάνει εσείς, που το αναγνωρίζω, απευθυνόμενη στην Κυβέρνηση - λέγοντας ότι Υπουργός με τρεις Υφυπουργούς δεν μπορεί να μη δίνει απάντηση. Έχει τρεις Υφυπουργούς ο κ. Σταθάκης. Δεν εμπιστεύεται κανέναν; Και έχω πει ότι το Προεδρείο πρέπει σε όλα τα άλλα που κάνει - και σωστά τα κάνει - να βάλει κι αυτήν την πρόταση απευθυνόμενος στην Κυβέρνηση. Επί Υπουργού με Υφυπουργούς πρέπει να είναι πάρα πολύ σοβαρά τα προβλήματα που να τους ταλαιπωρούν όλους και να μην έρθει κανένας. Δεν μπορώ να κάνω κάτι άλλο, κυρία Πρόεδρε, από το να ζητώ τον λόγο, να επαναλαμβάνω την πρόθεσή μου, αλλά σε ό,τι αφορά τον κ. Σταθάκη, το λέω δεύτερη φορά και το υπογραμμίζω: είναι ένας πολιτικώς αναίσθητος Υπουργός.
Κύριε Λοβέρδο, σας παρακαλώ να πάρετε αυτή την έκφραση πίσω,…
Με τίποτα!
…διότι τουλάχιστον η συγκεκριμένη ερώτηση είναι με ημερομηνία 18 Απριλίου. Άρα δεν είναι…
Όχι, κυρία Πρόεδρε, έχω έρθει τέσσερις φορές.
Αυτή είναι η ημερομηνία που φέρεται για συζήτηση.
Μα, τέσσερις φορές έχω έρθει, σας λέω.
Δεν υπάρχει περίπτωση να έχετε έρθει τέσσερις φορές από τις 18 Απριλίου.
Όχι, αλλά κάθε φορά δεν έρχεται και την επανακαταθέτω. Είναι η τελευταία της κατάθεση.
Όχι, επανακατατίθεται από τη Γραμματεία κατευθείαν. Εν πάση περιπτώσει, νομίζω ότι είναι κατανοητό. Έχει Κυβερνητικό Συμβούλιο ο Υπουργός. Δεν είπε ότι δεν μπορεί ή ότι είναι κάπου αλλού.
Τρεις Υφυπουργούς έχει.
Ε, τι να κάνουμε; Θέλει να το διαχειριστεί ο ίδιος.
Κυρία Πρόεδρε, μπορώ να έχω τον λόγο;
Τι θέλετε, κύριε Αμυρά; Τώρα θα συζητήσουμε γι' αυτό; Ορίστε, έχετε τον λόγο.
Θα συζητήσουμε για το γεγονός ότι διαβάζοντας εσείς τις αναφορές των απουσιών, οι μισοί Υπουργοί επικαλούνται φόρτο εργασίας και οι άλλοι μισοί ανειλημμένες υποχρεώσεις. Και εγώ ερωτώ: Υπάρχει ισχυρότερη υποχρέωση από έναν Υπουργό να έρθει στον κοινοβουλευτικό έλεγχο για να δώσει τις πρέπουσες απαντήσεις; Δεν μπορώ να καταλάβω ποιες είναι οι ανειλημμένες υποχρεώσεις. Και στη δική μου περίπτωση έχουν επανακατατεθεί ξανά και ξανά οι ίδιες ερωτήσεις και δεν υπάρχει καμμία επικοινωνία από την Κυβέρνηση. Δεν έρχεται κανένας Υπουργός να μας πει πότε θα απαντήσει σε καίρια ζητήματα που θέτουμε. Επιπλέον, αν εξαιρέσω τον κ. Τσακαλώτο, ο οποίος αυτή τη στιγμή προσπαθεί να χτίσει το τέταρτο μνημόνιο και να μας το φέρει και να μας το «σερβίρει» εδώ - ίσως, το πέμπτο - , …
Το εικοστό! Πάρτε το να ευχαριστηθείτε.
…τον φόρτο εργασίας των υπολοίπων Υπουργών δεν μπορώ να τον αναγνωρίσω.
Το εικοστό μνημόνιο!
Εσείς έχετε δύο μνημόνια ήδη και τα ευχαριστιέστε.
Όχι, το λέω για να μη μαλώνετε για τον αριθμό.
Στα πόσα μνημόνια θα νιώσετε κορεσμό και θα σταματήσετε να μας φέρνετε μνημόνια; Ευχαριστώ.
Νομίζω ότι είναι πολύ trivial το να ανοίξουμε τώρα αντιπολιτευτική διαδικασία γι' αυτό το γεγονός. Είναι Μεγάλη Δευτέρα και όλοι έχουν λόγους που απουσιάζουν. Στη Διάσκεψη των Προέδρων έχουμε συζητήσει για το θέμα αυτό. Επίσης, έρχεται και μια κύρωση χωρίς τροπολογίες, και ελπίζω να το χαιρετίσετε αυτό.
Πρώτη φορά! Όμως, δεν υπάρχουν Υπουργοί!
Και να βλέπετε και τις βελτιώσεις και όχι μόνο τα αρνητικά. Επί τη ευκαιρία, θα ήθελα να αναφερθώ και σε μία άδεια απουσίας. «Παρακαλώ να θέσετε υπ' όψιν του Σώματος το αίτημά μου για απουσία στο εξωτερικό, στις Ηνωμένες Πολιτείες της Αμερικής, από 25-4-2016 έως 8-5-2016. Ευάγγελος Βενιζέλος». Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών και Διοικητικής Ανασυγκρότησης: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Δημοκρατίας της Βουλγαρίας και της Κυβέρνησης της Δημοκρατίας της Τουρκίας σχετικά με την ίδρυση και λειτουργία Κοινού Κέντρου Επαφής με σκοπό την Αστυνομική και Τελωνειακή Συνεργασία». Το νομοσχέδιο, όπως ξέρετε, ψηφίστηκε στη Διαρκή Επιτροπή κατά πλειοψηφία. Συγκεκριμένα, ψήφισαν ο ΣΥΡΙΖΑ υπέρ, η Νέα Δημοκρατία υπέρ, η ΧΡΥΣΗ ΑΥΓΗ κατά, η Δημοκρατική Συμπαράταξη υπέρ, το ΚΚΕ κατά, το ΠΟΤΑΜΙ υπέρ, οι ΑΝΕΛ υπέρ, η Ένωση Κεντρώων υπέρ. Το νομοσχέδιο εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο μόνο όσοι έχουν αντίρρηση επί της κύρωσης αυτής της συμφωνίας. Κατόπιν τούτου θέλει κάποιος συνάδελφος να λάβει τον λόγο;
Κυρία Πρόεδρε, μπορώ να έχω τον λόγο.
Κύριε Καρακώστα, έχετε τον λόγο.
Το παρόν σχέδιο νόμου αφορά μία από τις συνηθισμένες πλέον κυρώσεις των μνημονίων κατανόησης, συνεργασίας κ.ο.κ., οι οποίες έρχονται στη Βουλή λόγω του ότι προβλέπεται συνταγματικά, ενώ στην ουσία έχουν ήδη υπογραφεί και μάλλον στην πράξη ισχύουν. Στην προκειμένη περίπτωση, πρόκειται για μία συμφωνία, η οποία υπογράφηκε στις 25 Μαΐου 2015 και αφορά τη δημιουργία Κοινού Κέντρου Επαφής με τη Βουλγαρία και την Τουρκία με σκοπό την αστυνομική και τελωνειακή συνεργασία. Η συμφωνία προβλέπει την ίδρυση στο Καπιτάν Αντρέεβο της Βουλγαρίας ενός Κοινού Κέντρου Επαφής, στα πρότυπα των σχετικών ευρωπαϊκών πρακτικών και σύμφωνα με τις εθνικές νομοθεσίες των συμβαλλόμενων χωρών. Κύρια αρμοδιότητα του Κέντρου Επαφής θα είναι η ανταλλαγή πληροφοριών σε θέματα παράνομης μετανάστευσης, διακίνησης ναρκωτικών και όπλων, τροχαίων παραβάσεων, τρομοκρατίας, οργανωμένου εγκλήματος και λοιπά. Επιπλέον, μέσω του κέντρου, οι τρεις χώρες δεσμεύονται να ανταλλάσσουν πληροφορίες σε περιπτώσεις διακοπής κυκλοφορίας ή άλλων προβλημάτων στα εθνικά οδικά ή σιδηροδρομικά δίκτυα και να συνεργάζονται σε περιπτώσεις έκτακτων αναγκών ή για άλλα ζητήματα, τα οποία ενδεχομένως έχουν διασυνοριακή επίπτωση. Επίσης, αρμοδιότητες του κέντρου είναι και ο έλεγχος σε ζητήματα διαβατηρίων, θεωρήσεων εισόδου και εν γένει ταξιδιωτικών εγγράφων καθώς και τα σχετιζόμενα με αυτά αδικήματα. Αστυνομικοί και τελωνειακοί υπάλληλοι των τριών χωρών θα εργάζονται κάτω από κοινή στέγη, σε χωριστούς ωστόσο χώρους, ενώ η κάθε πλευρά θα ενεργεί σύμφωνα με την εθνική της νομοθεσία και θα έχει πρόσβαση μόνο στις δικές της εθνικές βάσεις δεδομένων. Η δική μας άποψη για τέτοιου είδους συμφωνίες είναι γνωστή. Θεωρούμε ότι είναι ξεκάθαρα υποκριτικές, γίνονται για λόγους τυπικούς και επειδή το επιτάσσουν συγκεκριμένες πρακτικές. Υποτίθεται ότι με το κέντρο αυτό θα υπάρξει ένας συντονισμός για την καταπολέμηση διάφορων εγκλημάτων, όπως είναι η παράνομη διακίνηση ναρκωτικών, όπλων, η τρομοκρατία και η παράνομη μετανάστευση. Εντούτοις, οι καθημερινές τουρκικές προκλήσεις στο Αιγαίο, η διαρκής και αδιάκοπη ροή λαθρομεταναστών από τα παράλια της Μικράς Ασίας προς τα νησιά του Αιγαίου, οι τουρκικές απειλές προς την πατρίδα μας και προς την Ευρωπαϊκή Ένωση δεν αφήνουν περιθώρια αμφισβήτησης για το υποτιθέμενο όφελος που μπορεί να υπάρξει για την Ελλάδα από την εν λόγω συμφωνία. Άλλωστε, στην ίδια τη συμφωνία προβλέπεται, στο άρθρο 12, ότι τα συμβαλλόμενα μέρη, σε περίπτωση που η παροχή δεδομένων μπορεί να συνιστά απειλή για την εθνική ασφάλεια ή τη δημόσια τάξη ή την εσωτερική τους νομοθεσία, μπορούν να μην παρέχουν καμμία απολύτως πληροφορία σε σχέση με την αντιμετώπιση των εγκλημάτων που προβλέπονται σε αυτή τη συμφωνία. Οφείλουμε επιπλέον να επισημάνουμε τη χρονική συγκυρία κατά την οποία η κύρωση της συμφωνίας έρχεται στην ελληνική Βουλή, με την πατρίδα και τον λαό μας να αντιμετωπίζουν το βάρος της στυγνής οικονομικής αφαίμαξης και των δραματικών συνεπειών της λαθρομετανάστευσης. Ειδικότερα δε, εις ό,τι αφορά το ζήτημα της λαθρομετανάστευσης, καθίσταται σαφές ότι το έννομο κράτος έχει καταλυθεί με τη συγκατάθεση τόσο της Κυβέρνησης όσο και των υπόλοιπων κομμάτων του αντισυνταγματικού τόξου. Το γενικό συνεπώς ερώτημα και ο προβληματισμός που πρέπει να τεθεί είναι πώς η πατρίδα μας θα θωρακίσει αποτελεσματικά τα σύνορά της και πώς θα τερματιστεί η εισβολή χιλιάδων λαθρομεταναστών. Η Χρυσή Αυγή, έχοντας μία εντελώς διαφορετική αντίληψη για το πώς πρέπει να προστατεύονται τα σύνορά μας και πώς θα αποτραπεί η είσοδος εγκληματικών στοιχείων και ενεργειών στην πατρίδα μας, θεωρώντας πως τα θέματα αυτά δεν αντιμετωπίζονται με την ίδρυση των όποιων κέντρων αστυνομικής και τελωνειακής συνεργασίας, ειδικά με καταφανώς εχθρικές προς την πατρίδα μας χώρες, δηλώνει αντίθετη στην παρούσα κύρωση και φυσικά την καταψηφίζει.
Ευχαριστούμε, κύριε Καρακώστα. Πριν δώσω τον λόγο στον κ. Συντυχάκη, θα ήθελα να κάνω προς το Σώμα ορισμένες ανακοινώσεις. Οι Υπουργοί Εξωτερικών, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Πολιτισμού και Αθλητισμού, Οικονομικών, Περιβάλλοντος και Ενέργειας, Υποδομών, Μεταφορών και Δικτύων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας, οι Αναπληρωτές Υπουργοί Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Οικονομικών, Περιβάλλοντος και Ενέργειας, καθώς και οι Υφυπουργοί Οικονομίας, Ανάπτυξης και Τουρισμού, Παιδείας, Έρευνας και Θρησκευμάτων, Εξωτερικών, Πολιτισμού και Αθλητισμού και Υποδομών, Μεταφορών και Δικτύων κατέθεσαν σήμερα 25 Απριλίου 2016 σχέδιο νόμου: «Κύρωση της Συνολικής Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών - μελών της, αφενός, και της Σοσιαλιστικής Δημοκρατίας του Βιετνάμ, αφετέρου, με τις αναπόσπαστες σ' αυτήν Δηλώσεις». Οι Υπουργοί Πολιτισμού και Αθλητισμού, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Οικονομικών, η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, καθώς και οι Υφυπουργοί Παιδείας, Έρευνας και Θρησκευμάτων και Εξωτερικών, κατέθεσαν σήμερα, 25 Απριλίου 2016, σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την αμοιβαία ίδρυση Πολιτιστικών Κέντρων». Παραπέμπονται στις αρμόδιες Διαρκείς Επιτροπές. Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 22 Απριλίου 2016 ποινική δικογραφία κατά του Αναπληρωτή Υπουργού Εσωτερικών και Διοικητικής Ανασυγκρότησης Ιωάννη Μουζάλα. Οι Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, Εθνικής Άμυνας, Δικαιοσύνης, Διαφάνειας και Ανθρωπίνων Δικαιωμάτων, Αγροτικής Ανάπτυξης και Τροφίμων, οι Αναπληρωτές Υπουργοί Οικονομικών, Εσωτερικών και Διοικητικής Ανασυγκρότησης, καθώς και η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κατέθεσαν στις 22 Απριλίου 2016 σχέδιο νόμου: «Ενιαίο Σύστημα Κοινωνικής Ασφάλειας - Μεταρρύθμιση ασφαλιστικού - συνταξιοδοτικού συστήματος - Ρυθμίσεις φορολογίας εισοδήματος και τυχερών παιγνίων». Παραπέμφθηκε στις συναρμόδιες Διαρκείς Επιτροπές. Κύριε Συντυχάκη, έχετε τον λόγο για πέντε λεπτά.
Ευχαριστώ, κυρία Πρόεδρε. Για το Κομμουνιστικό Κόμμα Ελλάδας η παρούσα συμφωνία εντάσσεται στο πλαίσιο οικοδόμησης του γνωστού αντιδραστικού «χώρου ασφάλειας, ελευθερίας και δικαιοσύνης» της Ευρωπαϊκής Ένωσης, ο οποίος, με πρόσχημα την καταπολέμηση του οργανωμένου εγκλήματος και την πάταξη της τρομοκρατίας, υπηρετεί τη στρατηγική του ευρωενωσιακού κεφαλαίου και την παραπέρα ανάπτυξη της, επίσης, αντιδραστικής Συνθήκης Σένγκεν. Αναφέρεται, άλλωστε, στην αιτιολογική έκθεση ότι η παρούσα συμφωνία έρχεται να διαμορφώσει το έδαφος και τις προϋποθέσεις για την πλήρη ένταξη της Βουλγαρίας στο λεγόμενο κεκτημένο της Σένγκεν, με το οποίο, βέβαια, διαφωνούμε και επανειλημμένως έχουμε εκφράσει τις αντιρρήσεις μας. Η Συνθήκη Σένγκεν, κυρίες και κύριοι Βουλευτές - έχουμε εκφραστεί πάρα πολλές φορές - είναι μηχανισμός καταστολής της Ευρωπαϊκής Ένωσης και νομίζω ότι η μέχρι σήμερα εμπειρία αυτό έχει δείξει. Αποδεικνύεται ότι θεριεύουν τα κυκλώματα διακινητών προσφυγών και μεταναστών καθώς επίσης και διάφορες εθνικιστικές, φασιστικές ομάδες, οι οποίες, με πρόσχημα τη λεγόμενη παράνομη είσοδο των προσφύγων και μεταναστών στις χώρες Σένγκεν, δεν χάνουν την ευκαιρία να χύσουν το δηλητήριό τους, να εκφράσουν το φασιστικό και ρατσιστικό τους μένος, πολλές φορές συλλαμβάνοντας, προπηλακίζοντας πρόσφυγες, όπως κάνει, άλλωστε - η εμπειρία το έχει δείξει - η ναζιστική εγκληματική Χρυσή Αυγή. Στην ουσία καταργείται το δικαίωμα και η συνταγματική υποχρέωση μιας χώρας να παρέχει άσυλο σε αγωνιζόμενους για την ελευθερία πολίτες τρίτων χωρών και αυτό γιατί προβλέπεται ότι, αν δεν χορηγήθηκε σε κάποιον άσυλο από μια χώρα του συστήματος Σένγκεν, αυτός δεν μπορεί να το ζητήσει από άλλη χώρα, όπου εφαρμόζεται η συμφωνία. Η συγκρότηση του Κοινού Κέντρου Επαφής Ελλάδας - Βουλγαρίας - Τουρκίας, με βάση τη συζητούμενη συμφωνία, αποσκοπεί, όπως αναφέρεται άλλωστε στο κείμενο της συμφωνίας και την αιτιολογική έκθεση, στην ανταλλαγή πληροφοριών και τον συντονισμό της συνεργασίας ανάμεσα σε αστυνομικές, συνοριακές και τελωνειακές αρχές των συμβαλλόμενων χωρών για την αντιμετώπιση μορφών του διασυνοριακού εγκλήματος, όπως επιτάσσει η Σένγκεν και όλοι οι παρόμοιοι ευρωενωσιακοί μηχανισμοί. Το Κομμουνιστικό Κόμμα Ελλάδας, κύριε Υπουργέ, κυρίες και κύριοι Βουλευτές, δεν υποτιμά την ανάγκη συνεργασίας μεταξύ χωρών, για να αντιμετωπιστεί το οργανωμένο έγκλημα. Όμως, θεωρούμε ότι ειδικά στις σημερινές συνθήκες και στο πλαίσιο της Ευρωπαϊκής Ένωσης, η συνεργασία αντικειμενικά είναι υποταγμένη σ' αυτό που ονομάζουμε εμείς αντιτρομοκρατικά, αντιμεταναστευτικά δόγματα των Ηνωμένων Πολιτειών, της Ευρωπαϊκής Ένωσης, που, στο παρελθόν, βέβαια, αξιοποιήθηκαν για προληπτικούς πολέμους, για το χτύπημα λαϊκών κινημάτων. Άλλωστε δεν είναι τυχαίο ότι αμέσως μετά τη Συνθήκη του Μάαστριχτ και του Άμστερνταμ συγκροτήθηκε αυτός ο ψευτοαποκαλούμενος «χώρος ελευθερίας, ασφάλειας και δικαιοσύνης» της Ευρωπαϊκής Ένωσης, με αποτέλεσμα να γιγαντωθεί ένα δίχτυ τέτοιων ευρωενωσιακών και εθνικών μηχανισμών καταστολής, αυταρχισμού, παρακολούθησης και δίωξης εργαζομένων, λαμβάνοντας σκληρά μέτρα κατά προσφύγων και μεταναστών, εντείνοντας την εκμετάλλευση της εργατικής τάξης και των άλλων λαϊκών στρωμάτων, στοχοποιώντας το ταξικό, εργατικό λαϊκό κίνημα και καταπατώντας δημοκρατικές λαϊκές ελευθερίες. Το άρθρο 5 της συμφωνίας αναφέρει χαρακτηριστικά ότι οι αρχές των συμβαλλόμενων χωρών και μέσω του υπό ίδρυση Κέντρου Αστυνομικής και Τελωνειακής Συνεργασίας, για τους τομείς στους οποίους θα συνεργάζονται, θα περιλαμβάνουν, μεταξύ άλλων, περιπτώσεις απειλών για τη δημόσια τάξη ή ασφάλεια, έκτακτες καταστάσεις και σοβαρά συμβάντα, στα οποία σαφώς συμπεραίνει κάποιος ότι συγκαταλέγονται, με βάση τα ενδεικτικά παραδείγματα που αναφέρονται, κοινωνικές διαμαρτυρίες, κινητοποιήσεις καθώς και πολιτικές δραστηριότητες. Γιατί το λέμε αυτό; Κύριε Υπουργέ, την προηγούμενη εβδομάδα στη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, αναφερόμενος εσείς στο άρθρο 5 της παρούσας σύμβασης, που αφορά τα καθήκοντα αυτού του Κοινού Κέντρου, μας είπατε ότι είναι ξεκάθαρη η διαφοροποίηση στις διάφορες κατηγορίες πληροφοριών και ότι δεν συγχέονται όλες αυτές οι κατηγορίες μεταξύ τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ολοκληρώσω σε λίγο, κυρία Πρόεδρε. Δείξτε λίγο την ανοχή σας. Στην ίδια συνεδρίαση της επιτροπής φέρατε ως παράδειγμα τις πρόσφατες κινητοποιήσεις αγροτών στον Προμαχώνα, θέμα που, όπως είπατε, θα μπορούσε να είναι αντικείμενο του Κοινού Κέντρου μεταξύ Ελλάδας και Βουλγαρίας. Αλήθεια, σε ποια κατηγορία κατατάσσονται οι λαϊκές κινητοποιήσεις, για να δούμε πόσο ξεκάθαρη είναι αυτή η κατηγοριοποίηση των πληροφοριών που εσείς επικαλεστήκατε; Και, για να γίνω πιο σαφής, ομολογήσατε, κύριε Υπουργέ, ότι οι κλεισμένοι δρόμοι στον Προμαχώνα, με τις πρόσφατες αγροτικές κινητοποιήσεις, συνιστούν διάπραξη εγκλήματος και θα μπορούσε να αποτελέσει αντικείμενο του Κοινού Κέντρου Επαφής. Να, λοιπόν, ποιος είναι ο στόχος τέτοιων συμφωνιών. Εκούσια ή ακούσια συνομολογείτε, συμφωνείτε σε αυτό το πράγμα, δηλαδή στην από κοινού συνεργασία για την καταστολή λαϊκών κινητοποιήσεων, τις οποίες χαρακτηρίσατε ως έγκλημα. Όλα θεωρούνται έγκλημα, από την προσφυγιά και τη μετανάστευση μέχρι και τις λαϊκές κινητοποιήσεις. Αυτή είναι η πραγματικότητα. Σας παραπέμπω στα ίδια τα πρακτικά. Παράλληλα, στο ίδιο άρθρο, στο άρθρο 5, αναφέρεται ως πρώτο από τα κυρίως ζητήματα της ανταλλαγής πληροφοριών η παράνομη μετανάστευση. Θεωρεί, δηλαδή, ως μεγάλο και σοβαρό διασυνοριακό έγκλημα, που πρέπει να αντιμετωπιστεί και μάλιστα πρώτο, την απελπισμένη προσπάθεια προσφύγων και μεταναστών να γλιτώσουν από την κόλαση πολέμων ή τις συνθήκες εξαθλίωσης, που τους οδήγησαν οι ιμπεριαλιστές με τις επεμβάσεις τους, αναζητώντας διέξοδο σε άλλες χώρες, το οποίο και εξομοιώνουν κατά τρόπο απαράδεκτο με πραγματικά σοβαρά αδικήματα, όπως είναι η διακίνηση ναρκωτικών και άλλα. Ο εκπρόσωπος της Νέας Δημοκρατίας στην ίδια συνεδρίαση προσπάθησε να κάνει μαθήματα ερμηνειών και διατυπώσεων ως προς το τι εννοεί ο καθένας με τον όρο «παράνομος μετανάστης» ή «λαθρομετανάστης» ή «παράτυπος μετανάστης», δικαιολογώντας με τον τρόπο αυτόν τη συγκατάθεση του κόμματός του στην παρούσα συμφωνία, όπως άλλωστε τη συγκατάθεσή τους έχουν δώσει και τα υπόλοιπα κόμματα. Αναφέρθηκε η κυρία Πρόεδρος προηγουμένως. Ακόμα και Βουλευτές του ΣΥΡΙΖΑ, που χαρακτήρισαν απαράδεκτο και ως επιθετικό προσδιορισμό τον όρο «παράνομος μετανάστης», θα ψηφίσουν; Τι θα κάνουν; Τι είναι όμως παρανομία; Ποιοι είναι παράνομοι; Ποιοι εγκληματούν και ποιοι όχι; Παρανομία, έγκλημα είναι η θέληση ενός πρόσφυγα ή ενός μετανάστη να σωθεί από τη σίγουρη σφαγή, τη φτώχεια και την πείνα, αναζητώντας καλύτερη τύχη ή οι ιμπεριαλιστές και οι ιμπεριαλιστικοί πόλεμοι που εξαπολύει η Ευρωπαϊκή Ένωση, το ΝΑΤΟ, οι Ηνωμένες Πολιτείες της Αμερικής, η Ρωσία, οι ανταγωνισμοί μεταξύ τους και η καταλήστευση του πλούτου των χωρών, από τις οποίες προέρχονται πρόσφυγες και μετανάστες, η παραβίαση της Συνθήκης της Γενεύης για το άσυλο, η Σένγκεν, οι Συμφωνίες του Δουβλίνου, ο εγκλωβισμός χιλιάδων ανθρώπων στη χώρα μας; Για το ΚΚΕ η προσφυγιά και η μετανάστευση είναι οι δύο όψεις του ίδιου νομίσματος, του καπιταλισμού και της εξασφάλισης του μέγιστου κέρδους για το κεφάλαιο, που δεν αναγνωρίζει θύματα, δεν λυπάται ανθρώπινες ψυχές, δεν λογαριάζει ανθρώπινη αξιοπρέπεια. Έχουν, λοιπόν, κάθε δικαίωμα να αγωνίζονται για την επιβίωση και την ύπαρξή τους.
Παρακαλώ, ολοκληρώστε.
Με αυτά τα λόγια ολοκληρώνω, λέγοντας ότι στο άρθρο 7 δίνεται δυνατότητα για πρόσβαση των αρχών των συμβαλλόμενων χωρών στις εθνικές βάσεις δεδομένων, ενώ προβλέπεται με το άρθρο 10 η ανταλλαγή σε αμοιβαία βάση ακόμα και δεδομένων προσωπικού χαρακτήρα καθώς και η παροχή τους σε τρίτα κράτη. Οι όποιες αυτές τυπικές εγγυήσεις και περιορισμοί για την ανταλλαγή τους στην πραγματικότητα χρυσώνουν το χάπι και χρησιμοποιούνται προσχηματικά για τα μάτια του κόσμου. Τελειώνοντας, κυρία Πρόεδρε, θα ήθελα να πω ότι σε αυτή τη συμφωνία εμπλέκεται και η Τουρκία, ένα κράτος που καταπατά δημοκρατικά ανθρώπινα δικαιώματα, οδηγώντας πάρα πολλούς δημοκράτες αγωνιστές, κομμουνιστές, είτε στις φυλακές είτε στα δικαστήρια. Η αστική τάξη της Τουρκίας στην πραγματικότητα δεν αναγνωρίζει ούτε σύνορα και μαζί με το ΝΑΤΟ αμφισβητούν τα κυριαρχικά δικαιώματα της χώρας. Για όλους αυτούς τους λόγους, το ΚΚΕ καταψηφίζει αυτή τη συμφωνία. Ευχαριστώ, κυρία Πρόεδρε, και για την ανοχή σας.
Ευχαριστώ και εγώ. Κύριε Υπουργέ, θα θέλατε να πείτε κάτι; Έχετε πέντε λεπτά.
Θα χρειαστώ λιγότερο χρόνο. Κυρία Πρόεδρε, κυρίες και κύριοι, είναι κατανοητό ότι αυτή η συμφωνία εξυπηρετεί τον έλεγχο του διασυνοριακού εγκλήματος. Και ξέρουμε όλοι τα προβλήματα που υπάρχουν και το πόσο εύκολα και με τι ταχύτητα κινείται το διασυνοριακό έγκλημα, που είναι μεγαλύτερη από την ταχύτητα που κινούνται οι διώκτες του εγκλήματος. Ξέρουμε τα προβλήματα που υπάρχουν με τη διακίνηση ναρκωτικών. Και μάλιστα στην ευαίσθητη γεωγραφική περιοχή που βρισκόμαστε ξέρουμε ότι από τα δύσκολα περάσματα - είτε τα θαλάσσια είτε τα χερσαία - γίνεται διακίνηση ναρκωτικών και διακίνηση ανθρώπων. Το Κέντρο Επαφής, το οποίο δημιουργήθηκε, στοχεύει ακριβώς στην καλύτερη αντιμετώπιση αυτών των θεμάτων. Δεν είναι πανάκεια, δεν είναι το εργαλείο εκείνο που θα λύσει όλα τα προβλήματα και από την ίδρυσή του θα σταματήσει να υπάρχει έγκλημα στην περιοχή μας. Πλην όμως, όπως είπα, είναι ένα εργαλείο και ως εργαλείο, κύριε Συντυχάκη, ξέρετε ότι μπορεί να χρησιμοποιηθεί και από τη μια μεριά και από την άλλη. Εμείς, όμως, έχουμε καθορίσει τέτοιους όρους, ώστε να χρησιμοποιηθεί στη σωστή κατεύθυνση αυτό το εργαλείο. Δεν κατευθύνεται στην αντιμετώπιση λαϊκών κινητοποιήσεων. Στο παράδειγμά μου στην επιτροπή - και παρακαλώ να γίνεται χρήση όλου του σκεπτικού μου και όλων των φράσεών μου - είπα ότι δημιουργήθηκαν προβλήματα σε αυτή την περίπτωση. Εννοώ προβλήματα κυκλοφορίας και όχι προβλήματα που έχουν σχέση με την καταστολή των λαϊκών κινητοποιήσεων. Εξάλλου, ξέρετε ότι αυτό το κέντρο δεν έχει καν τη δυνατότητα αντιμετώπισης λαϊκών κινητοποιήσεων και φυσικά κανείς δεν θέλει να χρησιμοποιείται αυτό το κέντρο γι' αυτόν τον σκοπό. Επομένως αυτό το κέντρο έχει σχέση κυρίως με την αντιμετώπιση της διακίνησης των ναρκωτικών, την αντιμετώπιση του λαθρεμπορίου και την αντιμετώπιση της διακίνησης ανθρώπων. Και σαν τέτοιο το αντιμετωπίζουμε. Επίσης, συμβάλλει στις καλύτερες σχέσεις μεταξύ των γειτονικών κρατών, άσχετα με το ποια είναι η εσωτερική κατάσταση σε κάθε χώρα, άσχετα με το εάν συμφωνούμε με την εσωτερική λειτουργία των γειτονικών κρατών. Πρέπει να υπάρχουν καλές σχέσεις. Την προηγούμενη εβδομάδα στην κοινή τετραμερή Σύνοδο Υπουργών Εξωτερικών και Εσωτερικών στη Θεσσαλονίκη μεταξύ Ελλάδος, Αλβανίας, Σκοπίων και Βουλγαρίας, συζητήθηκαν θέματα τέτοιας συνεργασίας. Καλό είναι να υπάρχει απέναντι στο κοινό έγκλημα κοινή αντιμετώπιση. Από εκεί και πέρα, είναι λογικό να υπάρχει καχυποψία σε κάθε τι καινούργιο που γεννιέται, αλλά ας μην πάμε σε πλευρές που δεν υπάρχει καμμία διάθεση ούτε και οι προδιαγραφές για να επεκταθούν λειτουργίες αυτού του κέντρου. Εμείς, λοιπόν, πιστεύουμε ότι αυτό το κέντρο θα συμβάλλει ακριβώς στην αντιμετώπιση του εγκλήματος. Δεν υπάρχει, ούτε στο μυαλό μας αλλά ούτε στις προϋποθέσεις αυτού του κέντρου, η λειτουργία του είτε προς την αντιμετώπιση λαϊκών κινητοποιήσεων ή άλλες λειτουργίες που πιθανόν κάποιοι φοβούνται. Σας ευχαριστώ πολύ.
Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εσωτερικών και Διοικητικής Ανασυγκρότησης: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Δημοκρατίας της Βουλγαρίας και της Κυβέρνησης της Δημοκρατίας της Τουρκίας σχετικά με την ίδρυση και λειτουργία Κοινού Κέντρου Επαφής με σκοπό την Αστυνομική και Τελωνειακή Συνεργασία». Ερωτάται το Σώμα: Γίνεται δεκτό το νομοσχέδιο;
Κατά πλειοψηφία.
Κατά πλειοψηφία.
Συνεπώς το νομοσχέδιο του Υπουργείου Εσωτερικών και Διοικητικής Ανασυγκρότησης: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Δημοκρατίας της Βουλγαρίας και της Κυβέρνησης της Δημοκρατίας της Τουρκίας σχετικά με την ίδρυση και λειτουργία Κοινού Κέντρου Επαφής με σκοπό την Αστυνομική και Τελωνειακή Συνεργασία» έγινε δεκτό κατά πλειοψηφία, σε μόνη συζήτηση, κατ' αρχήν, κατ' άρθρον και στο σύνολο και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18.40΄ λύεται η συνεδρίαση. Σας εύχομαι καλό Πάσχα, καλές γιορτές σε εσάς και στις οικογένειές σας και καλή επιστροφή.